**O, vis ferice de lumină!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O, vis ferice de lumină!

...

O, vis ce mă umple de fiori,

Nu te sfârși, că tu-mi ești viață,

Mai este până dimineață,

O, vis ce curgi domol spre zori!

...

Eu dorm aici, sau dorm acolo

Acolo unde noaptea piere,

Sfîrșitul zilei efemere

În răsăritul lui Apollo?

...

Eu, doar visez, atâta știu,

Am adormit cândva, de mult,

În ziua-n care m-am născut

Ca să visez, să simt că-s viu!

...

Dar stelele încep să piară,

Se sting, una câte una,

În visul meu, apune luna

Și soarele, dă să răsară!

...

O, vis ferice de lumină,

Nu pleca, rămâi cu mine,

Clipe mai am prea puține

De somn, cu frunzele-n grădină!

...

De mă trezesc, cu niciun cânt,

Cu nicio dulce melodie

Sau adieri blânde de vânt,

Eu nu voi mai adormi

Și atunci mă voi simți

Singur, întreaga veșnicie!